# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Y newyddion diweddaraf am Trydan Gwyrdd Cymru** |
| **DYDDIAD**  | **05 Rhagfyr 2023** |
| **GAN** | **Julie James AS, Y Gweinidog Newid Hinsawdd** |

Rwy'n hapus i roi'r wybodaeth ddiweddaraf i'r aelodau am y cynnydd rydym yn ei wneud wrth sefydlu datblygwr yng Nghymru er budd dinasyddion Cymru.

Mae Trydan Gwyrdd Cymru yn cael ei sefydlu i gyflymu'r gwaith o ddatblygu prosiectau ynni adnewyddadwy ar ystâd gyhoeddus ehangach Cymru a gwneud y mwyaf o'u gwerth i bobl Cymru. Mae'r tîm cyflawni dros dro yn gweithio ar sefydlu'r corff datblygwr a pharhau i ddatblygu prosiectau, cyn i'r corff gael ei sefydlu'n ffurfiol ym mis Ebrill 2024.

Mae'n bleser gennyf gyhoeddi ein bod wedi sicrhau Cadeirydd profiadol iawn i'r Bwrdd annibynnol a fydd yn llywio'r cwmni, yn dilyn cystadleuaeth agored. Rydym wedi penodi Llyr Roberts, sydd wedi cael gyrfa ryngwladol lwyddiannus gyda Prysmian Group (gwneuthurwr cebl mwyaf y byd), gan arwain at ei benodi'n Is-lywydd Uwch ar gyfer un o unedau busnes byd-eang y cwmni. Cyn hynny gwnaeth nifer o swyddi Prif Swyddog Gweithredol Rhanbarthol yn Nwyrain Ewrop, Awstralia / Seland Newydd, yr Almaen a'r DU. Bydd ei brofiad helaeth a pherthnasol uniongyrchol o gymorth mawr i'r cwmni newydd. Edrychaf ymlaen at weithio gyda Llyr i gyflawni ein huchelgeisiau i Trydan Gwyrdd Cymru ddod â gwerth gwirioneddol i'n cymunedau dros y tymor hir.

Gyda phenodiad Llyr, gallwn nawr lansio'r broses i ddod o hyd i dri Cyfarwyddwr Anweithredol i ymuno â'r Bwrdd annibynnol. Ynghyd â'r Cadeirydd a'r Prif Swyddog Gweithredol, byddant yn ffurfio'r Bwrdd Cyfarwyddwyr sy'n gyfrifol am osod a chyflawni gweledigaeth glir ar gyfer y cwmni.

Rydym yn chwilio am bobl sydd â'r sgiliau, yr wybodaeth a'r profiadau byw i helpu i arwain a chefnogi Trydan Gwyrdd Cymru. Yn benodol, mae gennym ddiddordeb clywed gan bobl o amrywiol gefndiroedd i sicrhau bod ein Bwrdd yn cynrychioli cyfansoddiad cymdeithas fodern Cymru.

Rwyf hefyd yn hapus i gyhoeddi lleoliad canolfan y cwmni. Er y bydd y tîm yn defnyddio'r model hybrid o weithio sy'n ymgorffori'r dull modern o weithio, bydd angen canolfan lle gall y tîm ddod at ei gilydd. Fel rhan o'n huchelgais i rannu'r ystâd gyda chyrff cyhoeddus eraill, bydd Trydan Gwyrdd Cymru yn ein swyddfa ym Merthyr Tudful, gyda mynediad at amrywiaeth o gyfleusterau modern a hyblyg.

Rydym bellach o fewn chwe mis i lansiad ffurfiol Trydan Gwyrdd Cymru ac mae'r gwaith yn parhau yn ddi-oed. Edrychaf ymlaen at roi'r wybodaeth ddiweddaraf i chi am ddatblygiad ein cwmni sy'n eiddo i'r cyhoedd.